Pembukaan pusat internet  di zon hijau dibenarkan
KUCHING: Kerajaan Sarawak membenarkan pembukaan pusat internet di zon
hijau, namun perlu mematuhi segala garis panduan yang ditetapkan, kata Timbalan
Ketua Menteri Datuk Amar Douglas Uggas Embas. Douglas berkata pusat internet itu merupakan antara inisiatif di bawah
Program Pemberian Perkhidmatan Sejagat oleh Suruhanjaya Komunikasi dan
Multimedia Malaysia (SKMM) dalam tempoh pelaksanaan Perintah Kawalan Pergerakan
(PKP). “Semasa penguatkuasaan PKP ini, kami melarang perjalanan dari zon merah ke
zon hijau. Jadi sekiranya pusat internet berkenaan menggunakan tenaga kerja
dalam kawasan tempatan, kami membenarkan mereka beroperasi. “Pusat internet ini perlu bagi kegunaan orang ramai untuk menyemak bantuan
BPN (Bantuan Prihatin Nasional) dan sebagainya tetapi yang penting sesiapa
sahaja yang menggunakan pusat itu perlu mengamalkan jarakan sosial dan
kebersihan diri,” katanya yang juga Pengerusi Jawatankuasa Pengurusan Bencana
Negeri (JPBN)  pada sidang media harian
COVID-19 di sini, semalam. Antara kemudahan yang disediakan di pusat berkenaan adalah perkhidmatan
internet jalur lebar berkelajuan tinggi, kursus dan latihan ICT serta e-dagang
yang telah meningkatkan kemahiran masyarakat setempat dan sehingga kini
terdapat 870 pusat internet yang sedang beroperasi di seluruh negara. Dalam pada itu, Uggah berkata Lembaga Pemasaran Pertanian Persekutuan
(FAMA) juga telah mencadangkan untuk mewujudkan beberapa Pasar Tani di Sarawak
bagi kemudahan para penternak, petani dan nelayan untuk memasarkan hasilan
mereka. “Namun pelaksanaan terhadap cadangan itu tertakluk kepada kelulusan
daripada Kementerian Kerajaan Tempatan dan Perumahan Sarawak,” katanya. Sementara itu, Uggah berkata beliau kagum dengan rakyat Sarawak yang
semakin menunjukkan kesungguhan untuk menjalankan urusan jual beli dalam tempoh
PKP ini menggunakan perkhidmatan e-dagang atau pembelian dalam talian. “Saya nampak ada banyak peniaga yang meneruskan perniagaan mereka
menggunakan perkhidmatan secara online (dalam talian) dan ini sekali gus dapat
mengurangkan perjumpaan sosial dalam kalangan masyarakat,” katanya.-Bernama 
See author's posts
